Odločba Komisije

z dne 14. marca 2003

o dodelitvi dodatnih dni odsotnosti iz pristanišča državam članicam v skladu s Prilogo XVII Uredbe Sveta (ES) št. 2341/2002

(notificirano pod dokumentarno številko K(2003) 762)

(Besedilo velja za EGP)

(2003/185/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2341/2002 z dne 20. decembra 2002 o določitvi možnosti ribolova in pogojev, povezanih s tem, za določene staleže rib in skupine staležev rib za leto 2003, ki se uporabljajo v vodah Skupnosti in za plovila Skupnosti v vodah, kjer je treba omejiti ulov [1], in predvsem odstavka 6 Priloge XVII Uredbe,

ob upoštevanju naslednjega:

(1) Odstavek 6(a) Priloge XVII k Uredbi (ES) št. 2341/2002 določa število dni v obdobju od 1. februarja 2003 do 31. decembra 2003, ko so lahko določena ribiška plovila Skupnosti odsotna iz pristanišča v geografskih območjih, določenih v odstavku 2 navedene priloge.

(2) Odstavek 6(b) Priloge XVII k Uredbi (ES) št. 2341/2002 predvideva, da lahko Komisija državam članicam za ta plovila dodeli dodatne dneve odsotnosti iz pristanišča za nadomestitev potovalnega časa med domačimi pristanišči in ribolovnimi območji ter zaradi prilagajanja na nov sistem upravljanja ribolovnega napora.

(3) Število dni, predvideno v odstavku 6(a) Priloge XVII k Uredbi (ES) št. 2341/2002, omogoča plovilom, ki uporabljajo orodje, ki ni navedeno v odstavku 4(a) navedene priloge, dovolj časa, da ulovijo količine trsk, do katerih so upravičeni v letu 2003.

(4) Plovila, ki uporabljajo orodje, navedeno v odstavku 4(a) Priloge XVII k Uredbi (ES) št. 2341/2002, imajo ponavadi na krovu različne vrste orodja. V skladu z odstavkom 7 Priloge XVII k Uredbi (ES) št. 2341/2002 takšno ravnanje ni dovoljeno za ribiška plovila, za katera velja navedena priloga. Zaradi tega pravila je treba tem plovilom dodeliti dodatne dneve za prilagoditev na nov sistem, da se lahko po potrebi vrnejo v pristanišče in zamenjajo orodje. Za ta namen velja, da sta primerna dva dodatna dneva.

(5) Vse države članice bodo imele najbrž podobne težave pri prilagajanju na nov sistem upravljanja ribolovnega napora.

(6) Odstavek 6(c) Priloge XVII k Uredbi (ES) št. 2341/2002 predvideva, da lahko Komisija ob priznavanju doseženih ali pričakovanih rezultatov neobratovanja ribiških plovil v letih 2002 in 2003 državam članicam dodeli dodatne dneve odsotnosti iz pristanišča za plovila, ki imajo na krovu kakršno koli orodje, navedeno v odstavku 4(a) Priloge XVII k Uredbi (ES) št. 2341/2002.

(7) Danska in Združeno kraljestvo sta predložila podatke o neobratovanju takšnih ribiških plovil v letu 2002 in opis njunih načrtov za neobratovanje takšnih ribiških plovil v letu 2003.

(8) Za dodelitev dodatnih dni na morju ribiškim plovilom, ki imajo na krovu ribolovno orodje, navedeno v odstavku 4(a) Priloge XVII k Uredbi (ES) št. 2341/2002, je potrebna odločba Komisije –

SPREJELA NASLEDNJO ODLOČBO:

Člen 1

V skladu s členom 6(b) Priloge XVII k Uredbi (ES) št. 2341/2002 lahko države članice dodelijo največ dva dodatna dneva na koledarski mesec, na katera so lahko plovila odsotna iz pristanišča, če imajo na krovu kakršno koli ribolovno orodje, navedeno v odstavku 4(a) navedene priloge.

Člen 2

Največje število dodatnih dni, ki se lahko dodelijo v vsakem koledarskem mesecu v skladu z odstavkom 6(c) Priloge XVII k Uredbi (ES) št. 2341/2002, je naslednje:

(a) Danska: dva dneva,

(b) Združeno kraljestvo: štirje dnevi.

Člen 3

Število dodatnih dni, dodeljenih v skladu s členoma 1 in 2, se lahko sešteje.

Člen 4

Ta odločba je naslovljena na vse države članice.

V Bruslju, 14. marca 2003

Za Komisijo

Franz Fischler

Član Komisije

[1] UL L 356, 31.12.2002, str. 12.

--------------------------------------------------